b'\n_START_ARTICLE_\nV\xc3\xa5r- og h\xc3\xb8stannalene\n_START_PARAGRAPH_\nV\xc3\xa5r- og h\xc3\xb8stannalene (tradisjonell kinesisk: \xe6\x98\xa5\xe7\xa7\x8b, pinyin: Ch\xc5\xabn Qi\xc5\xab, ogs\xc3\xa5 kjent som L\xc3\xadn J\xc4\xabng  \xe9\xba\x9f\xe7\xb6\x93) er en kr\xc3\xb8nike over hendelser i den kinesiske staten Lu fra 722 til 481 f.Kr. Boken omtaler det som senere er blitt kalt V\xc3\xa5r- og h\xc3\xb8stannalenes tid i midten av Zhou-dynastiets historie, og er den eldste kjente kinesiske historiske tekst som er organisert som en annal. Tradisjonelt regnet kineserne med at det var den store kinesiske vismann Konfucius forfattet eller i det minste redigerte kr\xc3\xb8niken. Dette betviles av moderne historikere, men av denne grunn regnes boken som en av Kinas fem klassiske verker._NEWLINE_Navnet \xc2\xabv\xc3\xa5r- og h\xc3\xb8stannalene\xc2\xbb reflekterer p\xc3\xa5 en m\xc3\xa5te hvordan det kinesiske agrarsamfunn betraktet \xc3\xa5ret. V\xc3\xa5ren var en av de to viktigste fordi da s\xc3\xa5dde man. Sommeren, som ikke nevnes, er vekstperioden. H\xc3\xb8sten er ogs\xc3\xa5 sv\xc3\xa6rt viktig \xe2\x80\x93 da h\xc3\xb8stet man. Om vinteren var det intet \xc3\xa5 gj\xc3\xb8re i landbruket \xe2\x80\x93 den var i tidsregningen en periode som ikke ble \xc2\xabregnet med\xc2\xbb i \xc3\xa5rssyklusen, som om den ikke gjaldt._NEWLINE_Kr\xc3\xb8niken fastholder ikke bare begivenheter i Lu fra \xc3\xa5r til \xc3\xa5r, men dekker ogs\xc3\xa5 p\xc3\xa5 samme m\xc3\xa5te de andre store statene i samme omr\xc3\xa5de av det midtre Kina: Statene Qi, Jin, Qin og Chu. Dette var de statene som dominerte dette 250 \xc3\xa5r lange segmentet av Zhou-tiden. _NEWLINE_Annalene beskriver hendelser som inntraff i staten Lu hvert \xc3\xa5r, deriblant tiltredelser, giftem\xc3\xa5l, d\xc3\xb8dsfall, begravelser for regenter, utkjempede slag, rituelle offerhandlinger, himmelske fenomener som ble betraktet som rituelt viktige og naturkatastrofer. Oppf\xc3\xb8ringene er skrevet p\xc3\xa5 en knapp m\xc3\xa5te, med gjennomsnittlig 10 tegn per oppf\xc3\xb8ring, og inneholder ingen utdypning av hendelser eller nedtegnelse av taler._NEWLINE_I de stridende staters tid ble det skrevet en rekke kommentarer til annalene for \xc3\xa5 utdype og finne en dypere mening i de knappe oppf\xc3\xb8ringene. Kommentaren av Zuo (Zuo zhuan, \xe5\xb7\xa6\xe5\x82\xb3) er den best kjente av disse kommentarer, og ble en klassiker i seg selv, og er kilden til mange kinesiske ord og idiomer i andre klassiske verk.'